**Jánoshalma Városi Önkormányzat Képviselő-testületének 2/2026. (I. 30.) önkormányzati rendelete**

**az étkezési térítési díjak megállapításáról és beszedéséről**

[1] A rendelet célja, hogy Jánoshalma Városi Önkormányzat az étkezési térítési díjakat az igénybe vevők által megfizethető módon, az önkormányzat gazdasági érdekeit és a megnövekedett költségeket figyelembe véve biztosítsa.

[2] Jánoshalma Városi Önkormányzat Képviselő-testülete az Alaptörvény 32. cikk (1) bekezdés a) pontjában biztosított jogalkotási hatáskörében,

[3] a Magyarország helyi önkormányzatairól szóló 2011. évi CLXXXIX. törvény 42. § 1. pontjában meghatározott jogkörében eljárva,

[4] a gyermekek védelméről és a gyámügyi igazgatásról szóló 1997. évi XXXI. törvény 21/A. § (3) bekezdésében meghatározott feladatkörében,

[5] a gyermekek védelméről és a gyámügyi igazgatásról szóló 1997. évi XXXI. törvény 147. § (1) bekezdésében és 151. § (2f) bekezdésében foglalt felhatalmazás alapján az alábbiakat rendeli el:

**1. A rendelet hatálya**

**1. §**

E rendelet hatálya kiterjed:

*a)* a Gyermeklánc Óvoda és Bölcsőde, Család és Gyermekjóléti Központra;

*b)* a Kiskőrösi Tankerületi Központ fenntartásában és működtetésében lévő Jánoshalmi Hunyadi János Általános Iskolára

*c)* Digitális oktatás esetén Jánoshalma Városban lakóhellyel rendelkező, de más településen iskolába járó gyermekekre;

*d)* az óvodában és iskolában ellátott vagy tanuló gyermekekre;

*e)* az a)–d) pontban meghatározott gyermekek szüleire vagy törvényes képviselőire.

**2. Az alkalmazandó térítési díjakkal kapcsolatos szabályok**

**2. §**

Jánoshalma Városi Önkormányzat (a továbbiakban: Önkormányzat) a Jánoshalmi Közétkeztetési Kft-n (székhely: 6440 Jánoshalma, Bernáth Zoltán utca 3.) keresztül biztosítja szolgáltatás vásárlásával a bölcsődei, óvodai, valamint iskolai gyermekétkeztetéssel kapcsolatos feladatokat.

**3. §**

(1) Az étkezési térítési díjat az étkezést igénybe vevő - az óvodában és iskolában ellátott vagy tanuló gyermek esetén a szülő vagy törvényes képviselő (továbbiakban: igénybe vevő) a tárgyhó tekintetében az Önkormányzat által kiküldött számla alapján készpénzátutalási megbízáson történő megfizetéssel vagy átutalással az Önkormányzat által megjelölt bankszámlára köteles megfizetni.

(2) Az étkezési térítési díjat az igénybe vevő köteles előre, a tárgyhónap 20. napjáig megfizetni.

(3) Amennyiben megállapításra kerül, hogy az igénybe vevő az étkezési térítési díjat a 3. § (2) bekezdésében megjelölt időpontig nem fizette meg, úgy a gyermekétkeztetési ügyintéző köteles az igénybe vevőt írásban felhívni 15 napos fizetési határidővel az elmaradt térítési díj befizetésére, valamint a mulasztás következményeire.

(4) Amennyiben a térítési díj befizetésére a (3) bekezdésben megjelölt felhívás kézhezvételétől számított 15 napos határidőn belül nem kerül sor, úgy az étkezés a fizetési határidő lejártát követő hónaptól nem vehető igénybe, egészen addig, amíg a fizetésre kötelezett igénybe vevő a díjhátralékát nem rendezi.

(5) A (3) bekezdés szerint nyilvántartott díjhátralékról az ügyintéző nyilvántartást vezet, amelyről negyedévenként tájékoztatja a Jegyzőt a szükséges intézkedések megtétele érdekében.

**4. §**

(1) Aki az étkeztetést bármilyen ok miatt nem veszi igénybe, a lemondást haladéktalanul be kell jelentenie az Önkormányzatnak.

(2) Az (1) bekezdés szerinti bejelentést betegség esetén a távolmaradás első napján 12.00 óráig, egyéb ok esetében a távolmaradást megelőző nap 08.30 óráig kell megtenni.

(3) Az igénybe vevő a távolmaradása idejére jutó étkezési térítési díj fizetése alól akkor mentesül, ha a bejelentést a (2) bekezdésben rögzített határidőig megtette.

(4) Az igénybe vevő bejelentését megteheti az Önkormányzat gyermekétkeztetési ügyintézője részére személyesen, telefonon vagy e-mailben.

(5) Az igénybe vevő a bejelentés napját követő naptól mentesül a térítési díj fizetése alól.

**5. §**

(1) Amennyiben az igénybe vevő a lemondási kötelezettségének nem tesz eleget, úgy a hiányzásról való tudomásszerzést követő naptól az étkezés szüneteltetésre kerül ellenkező tartalmú nyilatkozatig.

(2) Az igénybe vevő az étkezés újbóli igénylését az azt megelőző napon 08.30 óráig köteles megtenni az Önkormányzat gyermekétkeztetési ügyintézőjénél.

**6. §**

(1) Azon igénybe vevő, akinek legalább kettő hónapot meghaladó díjhátraléka áll fenn, külön kérelemre a polgármester a tartozás kiegyenlítéséhez négy havi részletfizetési lehetőséget biztosíthat. A részletfizetésről a gyermekétkeztetési ügyintéző előkészítése alapján a Polgármester dönt.

(2) Amennyiben az igénybe vevő nem él a részletfizetési lehetőséggel vagy a részletfizetési kötelezettségének nem tesz eleget, úgy az étkezés ismételten csak a díjhátralék teljes megfizetését követően vehető igénybe.

**7. §**

(1) Az előre megfizetett étkezési térítési díjból származó túlfizetést a következő havi étkezési térítési díjba be kell számítani

*a)* a 4. § szerinti lemondás esetén vagy

*b)* ha az étkezési térítési díj összege csökken.

(2) Meg kell szüntetni az étkezést, ha az igénybe vevő:

*a)* tanulói jogviszonya, illetve óvodai ellátása az intézményben megszűnt, vagy,

*b)* 60 napon túli fizetési kötelezettsége keletkezett,

*c)* az étkezést igénybe vevő vagy törvényes képviselője írásbeli nyilatkozatában azt kéri.

**8. §**

A gyermekétkeztetésért fizetendő intézményi térítési díjakat a rendelet 1. melléklete határozza meg.

**9. §**

Hatályát veszti az étkezési térítési díjak megállapításáról és beszedéséről szóló 13/2023. (V. 26.) önkormányzati rendelet.

**10. §**

Ez a rendelet 2026. április 1-jén lép hatályba.

Lengyel Endre Dr. Rennerné dr. Radvánszki Anikó

Polgármester jegyző

Kihirdetve:

Jánoshalma, 2026. január 30.

Dr. Rennerné dr. Radvánszki Anikó

jegyző

*1. melléklet a 2/2026. (I. 30.) önkormányzati rendelethez*

**Gyermekétkeztetés intézményi térítési díjai 2026. április 1. napjától**

|  | **Térítési díj összege** |
| --- | --- |
| Bölcsőde napi 4-szeri étkezés | 1210,- Ft/fő/nap + ÁFA |
| a) reggeli | 300,- Ft/fő/nap + ÁFA |
| b) tízórai | 170,- Ft/fő/nap + ÁFA |
| c) ebéd | 460,- Ft/fő/nap + ÁFA |
| d) uzsonna | 280,- Ft/fő/nap + ÁFA |
|  |  |
| Óvoda napi 3-szori étkezés | 1060,- Ft/fő/nap + ÁFA |
| a) tízórai | 280,- Ft/fő/nap + ÁFA |
| b) ebéd | 500,- Ft/fő/nap + ÁFA |
| c) uzsonna | 280,- Ft/fő/nap + ÁFA |
|  |  |
| Általános iskola napi 3-szori étkezés | 1260,- Ft/fő/nap + ÁFA |
| a) tízórai | 305,- Ft/fő/nap + ÁFA |
| b) ebéd | 650,- Ft/fő/nap + ÁFA |
| c) uzsonna | 305,- Ft/fő/nap + ÁFA |

Általános indokolás

A gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 21/A. § (3) bekezdése értelmében a települési önkormányzat biztosítja a gyermekétkeztetést, az általa fenntartott óvodában, továbbá a közigazgatási területén az állami intézményfenntartó központ (köznevelési fenntartó) által fenntartott nem bentlakásos nevelési oktatási intézményben. A Gyvt. 146. § (1) bekezdése a szerint a személyes gondoskodást nyújtó gyermekjóléti alapellátás keretében biztosított gyermekek napközbeni ellátásáért, valamint a gyermekétkeztetésért térítési díjat kell fizetni.

A Jánoshalmi Közétkeztetési Kft. megküldte az étkeztetés új díjait, ezért szükséges az étkeztetési díjak módosítása.

Időszerűvé vált a Jánoshalma Városi Önkormányzat Képviselő-testületének a gyermekétkeztetés térítési díjairól szóló 13/2023. (V. 26.) önkormányzati rendeletének komplex felülvizsgálata.

Fentieket figyelembe véve javasoljuk az új rendelet elfogadását.

Részletes indokolás

**Az 1. §-hoz**

Ezen szakasza Rendelet hatályáról rendelkezik.

**A 2. §-hoz**

Ezen szakasz a Rendelet a gyermekétkeztetés biztosításának módjáról rendelkezik.

**A 3. §-hoz**

Ezen szakasz a gyermekétkeztetési térítési díj megfizetését szabályozza.

**A 4. §-hoz**

Ezen szakasz a gyermekétkeztetés lemondását szabályozza.

**Az 5. §-hoz**

Ezen szakasz a gyermekétkeztetés lemondás elmulasztásának eljárásrendjét szabályozza.

**A 6. §-hoz**

Ezen szakasz a gyermekétkeztetés nem fizetése esetén keletkezett tartozás részletfizetéséről rendelkezik.

**A 7. §-hoz**

Ezen szakasz a gyermekétkeztetési térítési díj túlfizetését és megszüntetését szabályozza.

**A 8. §-hoz**

Ezen szakasz a gyermekétkeztetésért fizetendő díjk mértékét szabályozza.

**A 9. §-hoz**

Ezen szakasz a hatályon kívül helyezésről rendelkezik.

**A 10. §-hoz**

Ezen szakasz a Rendelet hatályba lépéséről rendelkezik.